রূপরাম ধর্মমঙ্গল কাব্য কবিতা মিলনসাগর Roopram DHARMA MANGAL KABYA Poetry Milansagar
রূপরাম চক্রবর্তীর ধর্মমঙ্গল কাব্য
কবি রূপরাম চক্রবর্তীর ধর্মমঙ্গলের পরিচিতির পাতায় . . .
রূপরামের ধর্মমঙ্গল কাব্যের সূচি
রূপরামের ধর্ম্মমঙ্গল
|| লাউসেন-চুরি পালা ||
পৃষ্ঠা   ১  ২  ৩  ৪  ৫  ৬  ৭  ৮  ৯
গৌড়-দরবারে ভাই বন্ধু যত ছিল |
সভাকারে কর্ণসেন বারতা লিখিল ||
বংশ উপজিল তার লাউসেন নাম |
রূপে গুণে অনুপাম যেন রঘুরাম ||
ষোল ঘর জ্ঞাতি আছেন গৌর দক্ষিণ |
রাজার দরবারে তারা থাকে রাত্র দিন ||
প্রতি জনে বারতা লিখিল একে একে |
জনমাসি ( ?  )পত্র ভাল কর্ণসেন লিখে ||
বচন বলিতে আইল রজক নাপিত  |
কর্ণসেন রাজা বলে মনে হরষিত ||
ভেদ বলি রজক নাপিত শুন ভাই |
গৌড়-দরবারে চল সাধিতে বাধাই ||
চল চল গৌড় বিলম্ব নাহি সয়  |
বন্ধুরে বারতা দিতে ধর্ম্মশাস্ত্র কয়  ||
রামদাস নাপিত রজক শ্রীনিবাস  |
বাধাই সাধিতে যান পরম উল্লাস ||
গজমোতি সহিত শ্রবণে দোলে সোনা |
কালিনী হইল পার পশ্চাৎ ময়না ||
পদুমা করিল পাছে গড় মন্দারন |
রাঙ্গামাট্যা রাখিয়া পাইল উচালন ||
[ মোগলমারি আমিলা ] করিলা পাছআন |
বারবাকপুর রাখ্যা পাইল বর্দ্ধমান ||
স্নান পূজা তথা [ করি ]  রন্ধন ভোজন |
দিবানিশি যায় দুহে গৌড় ভুবন ||
দেখাদেখি কর্জ্জনা রাখিয়া কত দূরে |
কালুত্তক দিয়া গেল বাহাদুরপুরে ||
ভৈরবী গঙ্গার জল নাএ পার হয়্যা |
গৌড় সহরে দুহেঁ উত্তরিল গিয়া ||
উত্তরিল দুইজন গৌড় সহরে |
দ্বিজ রূপরাম গান বাঁকুড়া রায়ের বরে ||
কলিযুগে বিষম ধর্ম্মের মায়াবাজি |
কেহ বা ফকির হল্য কেহ মর্দ্দ গাজি ||
উত্তরিল গৌড়ে যদি রজক নাপিত  |
সহরের শোভা দেখি মনে হরষিত ||
ঘরে ঘরে যোগিগণ গোবিন্দগুণ গায় |
ধর্ম্মের পিরীতে ধন কেহ বা বিলায়  ||
নটী নাচে ভাগবত জয়মুনি রামা |
বরকন্যা ঘরে যায় বিচিত্র বাজনা ||
কেহ বা চোপড় খেলে কুলকুলা বায় |
রামজনি নাচে কেহ হরিগুণ গায়  ||
হরিসঙ্কীর্ত্তন সব শুনে সুবদনী |
ভাগ্যবান সকল ভারত-কথা শুনি ||
হরিসঙ্কীর্ত্তন কথা বদনে বদনে |
হরিভক্তি সকল বসিয়া একাসনে ||
লঘু গুরু বর্ণ যত সমান রসিক |
সে-জন সরণি মধ্যে খেলার ইড়িক  ||
দেখিল গৌড় রাজ্য নাপিত রজক |
ব্রহ্মচারী দন্ডধারী সাক্ষাৎ পাবক ||
সহরে সহরে যায় সদা শুচি মন |
রাজাকে বারতা দিতে চলিল তখন ||
বার দিয়া বস্যাছে পঞ্চম গৌড়েশ্বর |
বার ভুঞা বস্যাছে রাজার বরাবর ||
সারি সারি সন্নিধানে বাহাত্তরি মন্ডল  |
মুখে মুখে বস্যাছে রাজার দলবল  ||
বর্দ্ধমানের কালিদাস বস্যাছে বাম ভাগে |
দেশের ভাল মন্দ হৈলে যারে দায় লাগে ||
মঙ্গলকোটের রাজা বস্যাছে গজপতি  |
ধল রাজা মল্ল যাহার সংহতি ||
রাজার সমুখে বস্যা বাহাদুর খাঁ |
গৌড়ে ইনাম যার বিশাশয় গাঁ ||
কুলীনগ্রামের বসু বর্ণ বকশিরা |
সমুখ দরবারে বস্যা শিরে খুব চিরা ||
বসিয়া বাজীর রায় বঅড়ার পড়্যার |
যার সঙ্গে ঢালি পাইক বাত্তান্ন হাজার ||
আগুরি বস্যাছে নাম দক্ষিণ হাজরা  |
আশি কাহন ঢালি সঙ্গে ঢাল বান্ধা হিরা ||
সমুখে বস্যাছে পাত্র দেয় হাতনাড়া  |
কাএত কারকুন কত করে লেখাপড়া  ||
পূর্ণঘটা বস্যাছে দরবার বিচক্ষণ |
সমুখে পুরাণ পড়ে পন্ডিত ব্রাহ্মণ ||
পুতনা রাক্ষসী গেলা কৃষ্ণের উদ্দেশে  |
সেই অধ্যায় সভাসদ শুনে অভিলাষে ||
মদনমোহন রূপ সাক্ষাৎ মোহিনী |
খোপায় চাঁপার মালা বিশাল সাজনি ||
কালবিষে পয়োধর বিশেষ বকুল |
কৃষ্ণকে খুজিয়া যত বুলিছে গকুল  ||
.                                             লাউসেন-চুরি পালার পরের পৃষ্ঠায় . . .
.                                                                 এই পাতার উপরে . . .
মিলনসাগর
১    বন্দনা  পালা
.          গনেশ বন্দনা
.          ধর্ম্ম বন্দনা
.          ঠাকুরাণী বন্দনা
.          চৈতন্য বন্দনা
.          সরস্বতী বন্দনা
.          বিপ্র বন্দনা
.          দিগ্ বন্দনা
২   আত্মকাহিনী
৩   স্থাপনা পালা
৪    আদ্য ঢেকুর পালা
.           গজেন্দ্র মোক্ষণ
৫    রঞ্জার বিবাহপালা
৬   লুইচন্দ্র পালা
৭   শালেভর পালা
৮   লাউসেনের জন্মপালা
.            পরিশিষ্ট, জন্মপালা
৯   লাউসেন চুরিপালা
১০ আখড়া পালা
১১ ফলানির্মাণ পালা
১২ মল্লবধ পালা
১৩ বাঘজন্মপালা
১৪ বাঘবধ পালা
১৫ জামতি পালা
১৬ গোলাহাটপালা
১৭ হস্তিবধপালা
১৮ কাঙুরযাত্রাপালা
১৯ কলিঙ্গাবিভাপালা
২০ লৌহগন্ডারপালা
২১ কানড়াবিভাপালা
২২ অনুমৃতাপালা
২৩ ইছাইবধপালা
২৪ অঘোরবাদলপালা
২৫ জাগরণপালা
২৬ স্বর্গারোহণপালা